## L’entrada en vigor del Decret llei de simplificació accelera el procés de modernització de l’Administració valenciana

*** La tramitació com a projecte de llei es durà a terme pel procediment d’urgència, la qual cosa implica un tractament accelerat i prioritari per part de les Corts Valencianes
* El director general de Simplificació Administrativa destaca que esta via permetrà “una ràpida adaptació i perfeccionament del text, en benefici de tots els ciutadans”
* El Decret llei de simplificació administrativa de la Generalitat té com a objectiu millorar l’accés de la ciutadania als servicis públics i eliminar càrregues administratives**

Les mesures de caràcter extraordinari i urgent destinades a promoure la millora dels processos administratius i impulsar el desenvolupament econòmic i social de la Comunitat Valenciana que establix el Decret llei de simplificació continuaran vigents, encara que siga tramitat com a projecte de llei, segons ha explicat el director general de Simplificació Administrativa, Francisco Ortega.

El Ple de les Corts Valencianes ha convalidat el Decret llei 7/2024, de 9 de juliol, del Consell, de simplificació administrativa de la Generalitat. D’esta manera, ha assenyalat el director general, “s’assegura la seua plena vigència i esta convalidació garantix que les mesures i disposicions incloses en el decret llei continuen sent efectives i aplicables en la Comunitat Valenciana.”

Així mateix, ha assenyalat que “durant la sessió plenària, a més de la convalidació, s’ha acordat que el decret llei es tramite com a projecte de llei”. Per al director general, “esta decisió permetrà un debat més detallat i la possibilitat d’introduir modificacions i millores en el text original. No obstant això, és important destacar que, mentres es fa este procés legislatiu, el decret llei convalidat roman en vigor i continua tenint força de llei”.

La tramitació com a projecte de llei es durà a terme pel procediment d’urgència, la qual cosa implica un tractament accelerat i prioritari per part de les Corts Valencianes. “Este procediment permetrà una ràpida adaptació i perfeccionament del text, en benefici de tots els ciutadans”, ha indicat Ortega.

El Consell agraïx la col·laboració i el treball dels grups parlamentaris en este procés i reitera el seu compromís amb la transparència i l’eficiència en la implementació de polítiques públiques que afavorisquen el desenvolupament i benestar de la Comunitat Valenciana.

**Millorar l’accés als servicis públics**

El Decret llei de simplificació administrativa de la Generalitat té com a objectiu millorar l’accés de la ciutadania als servicis públics i eliminar càrregues administratives que limiten el desenvolupament econòmic i social a la Comunitat Valenciana.

D’esta manera, com el mateix decret llei assenyala, la millora i simplificació dels processos administratius permetrà atraure més inversions, dinamitzar el mercat immobiliari i millorar l’accés a la vivenda, i d’esta manera contribuir al benestar general de la societat.

El decret llei elimina o modifica 29 lleis, 37 decrets, 8 ordes i més de 500 articles vigents que llastren la tramitació administrativa i que han sigut identificats després d’un procés en el qual han participat el sector empresarial, els col·legis professionals, les entitats locals i la ciutadania en general.

Entre les mesures introduïdes destaquen les tendents a aclarir el llenguatge administratiu, eliminar i tràmits burocràtics. També les encaminades a reduir el temps i esforç requerit per a complir amb els requisits administratius, fomentant així un entorn més favorable per a l’activitat econòmica i impulsar el desenvolupament.

Pel que fa a les mesures dirigides a la ciutadania, s’establixen mecanismes per a acostar l’administració a les persones, especialment a les persones majors, amb diversitat funcional o afectades per la bretxa digital.

El decret llei regula mesures de simplificació de caràcter intern, que impliquen canvis en el model operacional i organitzatiu de l’Administració. També arreplega mesures de col·laboració i organitzatives per a impulsar la simplificació administrativa en l’Administració local, assegurant que totes les administracions de la Comunitat Valenciana oferisquen solucions úniques i integrades a la ciutadania.

Així mateix, arreplega tota una sèrie de mesures per sectors amb l’objectiu de millorar i accelerar els diferents processos administratius i assegurar que la coherència i eficiència.

El text normatiu preveu que el Consell aprove cada dos anys plans de simplificació de l’Administració de la Generalitat i el seu sector públic instrumental, a través dels quals es concretaran els terminis de posada en marxa de cada mesura de les previstes en el decret llei.

Fecha: 16/07/2024